Chris Chameleon in Flennie Die Snare - UJ Teater - Artsvark
Chris Chameleon in Flennie Die Snare – UJ Teater
Flennie Die Snare – Boerneef aan die ROCK.
Sien verkleurmannietjie Chris Chameleon in Boerneef se Flennie Die Snare by die Universiteit van Johannesburg se Teater – Sondag, 28 Januarie om 15:00.
FLENNIE DIE SNARE is 'n heerlike loslit huldeblyproduksie aan Boerneef met die ikoniese Chris Chameleon, Anna Davel, Johny Klein en Daniella Deysel. Jaconell Mouton is die musicale regisseur met Mauritz Lotz (ghitaar) en Riaan van Rensburg (Perkussie). Teks en regie deur Frans Swart. FLENNIE DIE SNARE word op Sondag, 28 Januarie om 15:00 by die Universiteit van Johannesburg se Teater opgevoer. Besprekings kan gedoen word by Computicket 0861 915 8000 of by www.computicket.com Groepe meer as 10 teen afslag: Monica by 011 815 3000 of besoek www.lefra.com Epos: admin@lefra.com
Flennie Die Snare – Verskeie gesigte van Chris Chameleon
Kom geniet baie bekende Boerneef liedjies soos Voshaarnooi, Nalekokers en Die Berggans Het 'N Veer Laat Val, maar kom beleef splinternuwe toonsettings deur Chris Chameleon, Rudolph Pretorius, Jaconell Mouton, Daniella Deysel en Anna Davel. Kom beleef ook wonderlike poësie, prosa en toneel soos wat net Boerneef dit kon skryf. Kom verdwaal in die wêreld van Boerneef … die wêreld van die Koue Bokkeveld … sy wêreld waar woord klank word. Flennie die Snare word aangebied met die ruim ondersteuning van die Innibos Laeveldse Nasionale Kunstefees, en die samewerking van Stuttaford van Lines, Hollywood Costumes, RSG, Sounds Good.
Flennie Die Snare se woorde verskyn in 1959 in een van Boerneef se gedigte in sy tweede bundel Ghaap en kambro. In 1986 skep Louis van Rensburg die ikoniese lied Voshaarnooi deur drie van Boerneef se gedigte te kombineer en te toonset. Voshaarnooi word gebruik as 'n temalied vir die televisiereeks Ballade vir 'n Enkeling. Boerneef was skrywer, digter, leksikograaf en akademikus, en laat 'n skatkis van prosa en poësie agter na sy afsterwe op 2 Julie 1967. En nou, 51 jaar na sy dood, word Boerneef vereer in woord en klank in die produksie Flennie die Snare
Flennie Die Snare – Johny Klein as Andries Harlekyn
Boerneef, die skrywersnaam van Izak Wilhelmus van der Merwe, is op 11 Mei 1897 op Boplaas in Ceres se Koue Bokkeveld gebore. Hy het in Ceres skoolgegaan en later aan die Universiteit van Kaapstad studeer, waar hy 'n meestersgraad en 'n B.Ed.-graad voltooi het. Na sy studies het hy hom as onderwyser aan die Suid-Afrikaanse Kollege Hoërskool bekwaam. In die dertigerjare is hy een van die leidende figure in die Kaapse letterkundige kringe, wat ook N.P. van Wyk Louw, W.E.G. Louw, Hettie Smit, F.J. le Roux en J. du P. Scholtz insluit. Hy is in 1936 'n stigterslid van die Vereniging vir die Vrye Boek, wat onder meer Hettie Smit se Sy kom met die sekelmaan en Van Wyk Louw se Die halwe kring publiseer. Boerneef se eerste skryftaak (onder sy regte naam) was om saam met professor D.B. Bosman (en later ook L.W. Hiemstra) 'n Tweetalige Woordeboek vir Engels en Afrikaans saam te stel, wat dan ook die standaardwerk op hierdie gebied word (eerste uitgawe in 1936 en daarna telkens hersien en aangevul). Tussen 1922 en 1961 was hy 'n dosent en later 'n professor in Afrikaans en Nederlands aan die Universiteit van Kaapstad. Boerneef was 'n woordkunstenaar wat taal soos 'n instrument hanteer het, en ontvang hy in 1963 postuum die Hertzog-prys vir poësie.
Flennie Die Snare – Riaan van Rensburg as Die Busdrywer.
Sy eerste bundel kortverhale of sketse is Boplaas, waarin hy stories vertel oor sy jeugherinneringe van sy kontrei en ook die legendariese Dirk Ligter aan 'n breër publiek bekendstel. Die lewe op 'n plaas in vergange jare word in sy voorspoed en teenspoed geteken, met die plaaswerkers en plaasdiere as belangrike karakters. Hy word beskou as 'n fyn prosaïs en die beste onder die Afrikaanse skrywers wat "klein-realisme" of "fantasie-realisme" gelewer het. Hierdie skrywers het hulself buite die groter lewensproblematiek gestel, en hul blik gevestig op volkstipes, eenvoudige lui, kleindorpse lewe en die noue lewenskringe daarvan.
Hoewel Boerneef hom aanvanklik op die prosa toespits, slaan hy later oor na die poësie, eers met 'n paar gedigte in die verhalebundel Teen die helling en later met volwaardige digbundels. Sy volksverse bring vernuwing in die digkuns weens die aardsheid en moderniteit daarvan. Die musikaliteit en ritme is veral kenmerkend van sy gedigte. Dit is juis hierdie musikaliteit van sy poësie wat onder andere die komponis Pieter de Villiers geinspireer het om heelwat van Boerneef se bekendste gedigte te toonset, waaronder Die berggans het 'n veer laat val en Aandblom is 'n witblom. Dit was 'n belangrike toevoeging tot die repertoire van die Afrikaanse lieder, en 'n gunsteling van die wêreldbekende Suid-Afrikaanse sopraan Mimi Coertse. In Flennie die Snare word heelwat van die ouer Boerneef toonsettings gehoor soos Die Berggans het 'n veer laat val en Voshaarnooi, maar ook splinternuwe opwindende toonsettings deur Rudolph Pretorius, Anna Davel, Chris Chameleon, Jaconell Mouton en Daniella Deysel.
Flennie Die Snare – Varkleerbaadjie
Swart is baie opgewonde oor die rolverdeling. "Alles het net in plek geval. Ek wou so graag vir Chris Chameleon gehad het om in Flennie op te tree. Nie net as sanger nie, maar ook as akteur. Chris het onmiddellik ja gesê en hy bring 'n ongelooflike kreatiwiteit na die produksie toe. Anna Davel het 'n wonderlike stemkwaliteit, maar sy is ook 'n besonders talentvolle aktrise. Anna bring daardie nostalgiese musikaliteit, sy sing en speel toneel. Johny Klein is akteur van formaat en ons het hom in die diepkant ingegooi, want in hierdie produksie gaan jy ook vir Johny hoor sing. Danielle Deysel is ook sangeres en aktrise en Daniella bring veral Boerneef se speelsheid na die produksie."
Musikale regisseur Jaconell Mouton is op Citrusdal gebore en het grootgeword op 'n pragtige lemoenplaas met 'n uitsig op die Sederbergberge; Boerneef se wêreld. Sy het op die ouderdom van vier jaar op gehoor begin klavier speel, en het op agt jaar geleer hoe om musiek te lees en met haar klassieke begin opleiding begin. Na skool het sy aan die destydse Pretoria Technikon, nou beter bekend as die Tshwane Universiteit van Tegnologie, Jazz studeer en word vandag beskou as een van Suid-Afrika se top musikale regisseurs. Haar werk sluit lewendige optredes, albums, DVD's en TV-werk in. Jaconell is veral bekend as deel van die Musiekfabriek op televisie se Noot vir Noot.
Chris Chameleon – vernuwend, prolifiek en eindeloos kreatief, het bekend geraak in Suid-Afrika, asook oorsee, as 'n musikale fenomeen. Met 'n eiesoortige styl, bekoorlike verhoogpersoonlikheid en 'n reputasie om gehore met sy vier-oktaafstem en stemtoertjies te betower, het sy uitsonderlike talent hom uitstekende resensies en vele toekennings besorg oor die afgelope 27 jaar. Toekennings sluit drie Suid-Afrikaanse Musiektoekennings (SAMA's) en 'n Erepenning van die SA Akademie vir Wetenskap en Kuns in. Na sy suksesse tussen 1990 en 1995 met sy eerste orkes, die eklektiese Blue Chameleon, het Chris Chameleon in 1997 die orkes Boo! gestig, 'n musikale drietal wat in die tussentyd 'n wêreldwye kultusaanhang verwerf het. Toe Boo! se medegroeplede besluit het om ander heenkome te soek in 2004, het Chris Chameleon sy vlerke gesprei deur sy Afrikaanse en Suid-Afrikaanse herkoms te ondersoek. Hy het die hoog-aangeskrewe album Ek Herhaal Jou uitgereik – verwerkings van die poësie van die ikoniese digter uit die Sestigerjare, Ingrid Jonker. Verskeie albums en DVD-vrystellings volg en in April vanjaar het Chris sy nuutste album Jy en Ek en Ek en Jy vrygestel.
Met 'n kombinasie van haar soel stem, sielvolle optredes en pragtige liedjies wat sy skryf, fassineer die veelsydige Anna Davel al vir twee dekades haar gehore. Dit het in 1997 begin toe sy as die algehele wenner van die jaarlikse ATKV Crescendo-kompetisie aangewys is met haar eie komposisie Viooltjies, wat haar gevestig het as sanger, liedjieskrywer en kunstenaar insluit. Die liedjie het 'n merkwaardige indruk gemaak met sy tema van huishoudelike geweld. Sy het haar diploma in Ligte Musiek en Jazz by die Tshwane Universiteit van Tegnologie in 1998 verwerf, en het in dieselfde jaar by die gewilde Cutt Glass aangesluit, waar sy lid was tot 2003, waarna haar sololoopbaan vlam gevat het, en het sy sedertien nege albums en 'n DVD uitgereik, en talle musiekproduksies vir teater en feeste die lig laat sien.
Mauritz Lotz is 'n bekroonde kitaarspeler, gerespekteerde vervaardiger en komponis. Sy werk kan op meer as 4,000 opnames gehoor word. Met 'n loopbaan wat oor die 30 jaar strek, het hierdie gevierde kunstenaar vir hom sy regmatige plek in die Suid-Afrikaanse musiekgeskiedenis verdien.
Kom raak verlore in Boerneef se Boplaas – van Vlettervlie tot Koesnaatjie! Bespreek nou by Computicket. O ja, die Ligstraalsusters van Calitzdorp kom ook optree! Besprekings kan gedoen word by Computicket 0861 915 8000 of by enige tak van Computicket. Ook op die webtuiste www.computicket.com Groepe meer as 10, kry lekker afslag – skakel vir Monica by 011 815 3000. Besoek gerus ook www.lefra.com